ΚΑΝΟΝΙΣΜΟΣ (ΕΚ) αριθ. 548/94 ΤΗΣ ΕΠΙΤΡΟΠΗΣ της 10ης Μαρτίου 1994 περί λεπτομερών κανόνων εφαρμογής του κανονισμού (ΕΚ) αριθ. 287/94 του Συμβουλίου για την πρόβλεψη ειδικών μέτρων για την εισαγωγή ελαιολάδου καταγωγής Τυνησίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 75 παράγραφος 4 και το άρθρο 243 παράγραφος 4,

τον κανονισμό (ΕΚ) αριθ. 287/94 του Συμβουλίου της 7ης Φεβρουαρίου 1994 για την πρόβλεψη ειδικών μέτρων για την εισαγωγή ελαιολάδου καταγωγής Τυνησίας (1), και ιδίως το άρθρο 3,

Εκτιμώντας:

ότι, δυνάμει των άρθρων 1 και 2 του κανονισμού (ΕΚ) αριθ. 287/94, είναι σκόπιμο να προβλεφθεί ο ρυθμός με τον οποίο πραγματοποιούνται οι εισαγωγές ελαιολάδου καταγωγής Τυνησίας- ότι με βάση τη σημερινή κατάσταση αλλά και τις προβλέψεις όσον αφορά τον εφοδιασμό της κοινοτικής αγοράς ελαιολάδου, υπάρχουν δυνατότητες διάθεσης της προβλεπόμενης ποσότητας χωρίς κίνδυνο διατάραξης της αγοράς αν οι εισαγωγές δεν πραγματοποιούνται μέσα σε σύντομο χρονικό διάστημα κάθε περιόδου εμπορίας- ότι είναι σκόπιμο να προβλεφθεί ότι τα πιστοποιητικά εισαγωγής μπορούν να εκδίδονται σύμφωνα με μηνιαίο χρονοδιάγραμμα-

ότι η εισαγόμενη από την Τυνησία ποσότητα ελαιολάδου δεν μπορεί να υπερβαίνει δεδομένη ποσότητα- ότι, ως εκ τούτου, δεν πρέπει να γίνει δεκτό το όριο ανοχής που προβλέπεται στο άρθρο 8 του κανονισμού (ΕΟΚ) αριθ. 3719/88 της Επιτροπής της 16ης Νοεμβρίου 1988 περί κοινών τρόπων εφαρμογής του καθεστώτος πιστοποιητικών εισαγωγής, εξαγωγής και προκαθορισμού για τα γεωργικά προϊόντα (2), όπως τροποποιήθηκε τελευταία από τον κανονισμό (ΕΚ) αριθ. 3519/93 (3)-

ότι, στον κανονισμό (ΕΟΚ) αριθ. 3830/92 της Επιτροπής (4), προβλέπεται ότι, από 1ης Ιανουαρίου 1993 η Ισπανία, εφαρμόζει, μετά τις συναλλαγές της με τρίτες χώρες, του δασμούς που εφαρμόζονται από την Κοινότητα των Δέκα- ότι, στον κανονισμό (ΕΟΚ) αριθ. 1380/93 της Επιτροπής (5), προβλέπεται ανάλογη διάταξη για την Πορτογαλία η οποία εφαρμόζεται από 1ης Απριλίου 1993- ότι, συνεπώς, είναι σκόπιμο να διευκρινισθεί ότι για τις εισαγωγές στις χώρες αυτές των προϊόντων που αναφέρονται στον κανονισμό (ΕΚ) αριθ. 287/94 εφαρμόζεται ο προτιμησιακός συντελεστής δασμού-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το ελαιόλαδο για το οποίο ο λόγος στο άρθρο 1 του κανονισμού (ΕΚ) αριθ. 287/94 μπορεί να εισάγεται από 1ης Μαρτίου κάθε περιόδου εμπορίας. Τα πιστοποιητικά εισαγωγής εκδίδονται για μέγιστη ποσότητα 46 000 τόνων ανά περίοδο εμπορίας.

Άρθρο 2

1. Η έκδοση των πιστοποιητικών επιτρέπεται σύμφωνα με τους όρους που προβλέπονται στο άρθρο 2 του κανονισμού (ΕΚ) αριθ. 287/94 για μέγιστη ποσότητα 5 000 τόνων μηνιαίως για τους μήνες Μάρτιο, Απρίλιο και Οκτώβριο, και για μέγιστη ποσότητα 10 000 τόνων μηνιαίως για τους μήνες Μάιο έως Σεπτέμβριο. Εάν η επιτρεπόμενη για ένα μήνα ποσότητα δεν εισαχθεί ολόκληρη κατά τον εν λόγω μήνα, το σχετικό υπόλοιπο προστίθεται στην ποσότητα του επόμενου μηνός χωρίς όμως να είναι δυνατό να μεταφερθεί περαιτέρω.

Για τη λογιστική εγγραφή της επιτρεπόμενης για κάθε μήνα ποσότητας, η εβδομάδα που εκτείνεται σε δύο διαφορετικούς μήνες, θεωρείται ότι ανήκει στο μήνα κατά τον οποίο πέφτει η ημέρα Πέμπτη.

2. Μόλις εκδοθούν τα πιστοποιητικά για τη μέγιστη ποσότητα που προβλέπεται στον κανονισμό (ΕΚ) αριθ. 287/94, η Επιτροπή ενημερώνει τα κράτη μέλη σχετικά.

Άρθρο 3

Τα πιστοποιητικά εισαγωγής που προβλέπονται στο άρθρο 2 ισχύουν επί 60 ημέρες από την ημερομηνία εκδόσεως, και πάντως όχι μετά τις 31 Οκτωβρίου εκάστης περιόδου εμπορίας.

Αναφορικά με τις εγγυήσεις και την προθεσμία έκδοσης των πιστοποιητικών εισαγωγής χωρίς προκαθορισμό της εισφοράς, εφαρμόζονται οι διατάξεις που προβλέπονται στον κανονισμό (ΕΟΚ) αριθ. 2041/75 της Επιτροπής (6), όσον αφορά τα πιστοποιητικά εισαγωγής χωρίς προκαθορισμό της εισφοράς, εφαρμόζονται σχετικά με τις εγγυήσεις και την προθεσμία έκδοσης των πιστοποιητικών.

Άρθρο 4

Τα πιστοποιητικά εισαγωγής, που προβλέπονται στο άρθρο 2, φέρουν στη θέση 20 μία από τις ακόλουθες ενδείξεις:

- Exaccion reguladora especial - Reglamento (CE) no 287/94,

- Saerlig afgift - forordning (EF) nr. 287/94,

- Sonderabschoepfung - Verordnung (EG) Nr. 287/94,

- Ειδική εισφορά - κανονισμός (ΕΚ) αριθ. 287/94,

- Special levy - Regulation (EC) No 287/94,

- Prelevement particulier - reglement (CE) no 287/94,

- Prelievo particolare - regolamento (CE) n. 287/94,

- Bijzondere heffing - Verordening (EG) nr. 287/94,

- Direito nivelador especial - Regulamento (CE) no 287/94.

Κατά παρέκκλιση του άρθρου 8 παράγραφος 4 του κανονισμού (ΕΟΚ) αριθ. 3719/88, η ποσότητα που τίθεται σε ελεύθερη κυκλοφορία δεν μπορεί να υπερβαίνει την ποσότητα εκείνη που αναφέρεται στις θέσεις 17 και 18 του πιστοποιητικού εισαγωγής. Το ψηφίο 0 αναγράφεται για το σκοπό αυτό στη θέση 19 του εν λόγω πιστοποιητικού.

Άρθρο 5

Για τις εισαγωγές στην Ισπανία και στην Πορτογαλία των προϊόντων που αναφέρονται στο άρθρο 1 παράγραφος 1 του κανονισμού (ΕΚ) αριθ. 287/94, εφαρμόζεται ο προτιμησιακός συντελεστής της εν λόγω παραγράφου.

Άρθρο 6

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 10 Μαρτίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 39 της 10. 2. 1994, σ. 1.

(2) ΕΕ αριθ. L 331 της 2. 12. 1988, σ. 1.

(3) ΕΕ αριθ. L 320 της 22. 12. 1993, σ. 16.

(4) ΕΕ αριθ. L 387 της 31. 12. 1992, σ. 46.

(5) ΕΕ αριθ. L 136 της 5. 6. 1993, σ. 20.

(6) ΕΕ αριθ. L 213 της 11. 8. 1975, σ. 1.